[{"text_idx": "#000000", "text": "Ers i Gymru gyrraedd rowndiau terfynol Cwpan y Byd yn 1958, mae'r ti\u0302m cenedlaethol wedi dod yn agos at wneud eu marc ar y byd pe\u0302l-droed rhyngwladol sawl tro. Mewn cyfres o erthyglau, bydd Cymru Fyw yn edrych yn o\u0302l ar rai o'r adegau cyffrous orffennodd mewn siom wrth i Gymru foddi wrth ymyl y lan."}, {"text_idx": "#000002", "text": "Disgrifiad o\u2019r llun, Davie Cooper yn sgorio o'r smotyn i sicrhau na fyddai Cymru'n mynd i Gwpan y Byd 1986"}, {"text_idx": "#000003", "text": "Fe gafodd Cymru siom arall yn rowndiau rhagbrofol Euro 1984 wrth iddyn nhw fethu a\u0302 chyrraedd y rowndiau terfynol o bwynt yn unig. Fe sgoriodd Iwgoslafia go\u0302l yn yr amser ychwanegwyd am anafiadau ar ddiwedd ge\u0302m olaf yr ymgyrch yn erbyn Bwlgaria, a honno oedd y go\u0302l aeth ag Iwgoslafia i'r rowndiau terfynol a sicrhau bod Cymru'n aros adre."}, {"text_idx": "#000004", "text": "Ond roedd yr ysbryd yn uchel wrth i rowndiau rhagbrofol Cwpan y Byd 1986 ddechrau. Er hynny fe gafodd Cymru ddechrau gwael arall gan golli eu ge\u0302m gyntaf yn erbyn Gwlad yr Ia\u0302 - yr unig ge\u0302m iddyn nhw ennill yn ystod eu hymgyrch."}, {"text_idx": "#000005", "text": "Serch hynny, roedd buddugoliaethau cofiadwy yn erbyn Sbaen yn Wrecsam a'r Alban yn Glasgow yn golygu bod Cymru'n mynd i'r ge\u0302m olaf ar 10 Medi 1985 yn gwybod y byddai buddugoliaeth yn ddigon i sicrhau lle yng Nghwpan y Byd ym Mecsico yn 1986."}, {"text_idx": "#000007", "text": "Roedd Cymru wedi bod yn llawer mwy llwyddiannus pan yn chwarae ar y Cae Ras yn Wrecsam, gan gynnwys y fuddugoliaeth enwog o 3-0 yn erbyn Sbaen yn ystod yr un ymgyrch."}, {"text_idx": "#000008", "text": "Ond gan fod Parc Ninian yn dal mwy o dorf, Caerdydd oedd y dewis"}, {"text_idx": "#000009", "text": "Ar y fainc ar y noson oedd prif hyfforddwr Abertawe erbyn hyn, Alan Curtis, ac mae'n cofio'r noson yn dda."}, {"text_idx": "#000010", "text": "\"Roedden ni wastad yn dechrau gemau'n dda yn yr adeg hynny,\" meddai. \"Fe gafodd Sparky [Mark Hughes] y go\u0302l ac yn yr hanner cyntaf fe chwaraeon ni'n arbennig o dda ac fe ddylen ni fod wedi bod ymhellach ar y blaen."}, {"text_idx": "#000011", "text": "\"Dwi ddim yn gwbod os oedd e'n rhywbeth meddyliol am nad oedden ni wedi cyrraedd cystadleuaeth am gyfnod, ond wedi'r egwyl fe wnaethon ni ildio'r fantais yn o\u0302l i'r Alban... a wedyn fe gafon nhw gic o'r smotyn dadleuol arall!"}, {"text_idx": "#000012", "text": "Disgrifiad o\u2019r llun, Roedd penderfyniad y dyfarnwr Jan Keizer i roi cic o'r smotyn i'r Alban yn ddadleuol"}, {"text_idx": "#000013", "text": "\"Roedd Dave Phillips yn ei chanol hi ac fe wnaeth y be\u0302l daro'i fraich. Roedd hi'n ergyd galed a cwpwl o lathenni i ffwrdd ac roedd y penderfyniad yn ymddangos yn un llym iawn ar y pryd.\""}, {"text_idx": "#000014", "text": "Dim ond 10 munud oedd yn weddill pan darodd David Speedie ergyd tuag at go\u0302l Cymru. Fe darodd yr ergyd yn erbyn penelin yr amddiffynnwr Dave Phillips ac fe benderfynodd y dyfarnwr Jan Keizer o'r Iseldiroedd roi cic o'r smotyn i'r ymwelwyr."}, {"text_idx": "#000016", "text": "\"Dwi ddim yn credu y byddai'r penalti wedi cael ei roi y dyddiau yma,\" meddai Curtis. \"Roedd gan yr Alban ddigon o chwaraewyr profiadol yn rhoi pwysau ar y dyfarnwr, ac roedd digon o Albanwyr yn y dorf i wneud ape\u0302l swnllyd ac efallai bod y dyfarnwr wedi cael ei 'sgubo gan yr awyrgylch.\""}, {"text_idx": "#000017", "text": "Pythefnos yn ddiweddarach daeth cadarnhad na fyddai Cymru'n mynd i Fecsico pan enillodd Sbaen yn erbyn Gwlad yr Ia\u0302."}, {"text_idx": "#000019", "text": "Ond er y siom unwaith eto i gefnogwyr Cymru, fe gafodd cysgod anferth ei daflu dros y ge\u0302m ym Mharc Ninian pan ddatgelwyd tua hanner awr ar o\u0302l diwedd y ge\u0302m bod rheolwr yr Alban Jock Stein wedi marw."}, {"text_idx": "#000021", "text": "Roedd Stein yn un o gewri pe\u0302l-droed yr Alban ac ef arweiniodd y ti\u0302m enwog enillodd Gwpan Ewrop i Celtic yn 1967 gydag 11 o chwaraewyr gafodd eu geni o fewn 30 milltir i ddinas Glasgow."}, {"text_idx": "#000023", "text": "Oedd, roedd hi'n noson siomedig i Gymru, ond mae'n briodol iawn bod rhai gemau'n cael eu cofio am resymau llawer mwy pwysig."}, {"text_idx": "#000024", "text": "Prif StraeonBangor: Miloedd yn gorymdeithio dros Gymru annibynnolCyhoeddwyd12 awr yn o\u0302lAnafiadau difrifol i ddwy, 11, ar o\u0302l gwrthdrawiadCyhoeddwyd11 awr yn o\u0302l'Mewn ac allan o'r ysbyty gydag haint dw\u0302r cronig'Cyhoeddwyd20 awr yn o\u0302l"}, {"text_idx": "#000029", "text": "Ras drwy Kenya yn 'ehangu bywyd'"}, {"text_idx": "#000034", "text": "Pa ochr i'r ffens? Portread artist dur o'r byd wedi Brexit"}]